ทิสโก้มองหุ้นเยอรมนีแจ่มส่งทริกเกอร์ต่อเหตุ”น้ำมันต่ำ-QE-ยูโรอ่อน”หนุนศก.ยุโรป
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด เปิดเผยว่า บลจ.ทิสโก้ เปิดเผยว่า จากมุมมองการลงทุนของทิสโก้ ที่แนะนำลงทุนในหุ้นยุโรป โดยเฉพาะหุ้นเยอรมนีนั้น ล่าสุดเพื่อจับจังหวะการลงทุนในช่วงเวลาที่เหมาะสม บลจ. ทิสโก้ จึงเปิดเสนอขาย "กองทุนเปิด ทิสโก้ เยอรมัน อิควิตี้ ทริกเกอร์ 8%#6" (TISCO German Equity Trigger 8% #6)
15 ม.ค. 2559

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด เปิดเผยว่า บลจ.ทิสโก้ เปิดเผยว่า จากมุมมองการลงทุนของทิสโก้ ที่แนะนำลงทุนในหุ้นยุโรป โดยเฉพาะหุ้นเยอรมนีนั้น ล่าสุดเพื่อจับจังหวะการลงทุนในช่วงเวลาที่เหมาะสม บลจ. ทิสโก้ จึงเปิดเสนอขาย “กองทุนเปิด ทิสโก้ เยอรมัน อิควิตี้ ทริกเกอร์ 8%#6” (TISCO German Equity Trigger 8% #6)
ซึ่งเป็นทริกเกอร์ฟันด์หุ้นเยอรมนีกองที่ 6 โดยตั้งเป้าหมายเลิกโครงการที่ 8% ภายใน 8 เดือน หรือ ณ เวลาใดเวลาหนึ่งหลังจากเปิดให้ผู้ถือหน่วยลงทุนซื้อขายสับเปลี่ยนได้ทุกวันทำการ ซึ่งการกำหนดเป้าหมายดังกล่าวไม่ใช่การประมาณการหรือการรับประกันผลตอบแทนของกองทุน แต่เป็นเป้าหมายเพื่อเลิกกองทุนและเป็นเป้าหมายก่อนหักค่าใช้จ่ายที่เกิดขึ้นจริง โดยอยู่ระหว่างเปิดเสนอขายครั้งแรก ตั้งแต่วันที่ 14-19 ม.ค.59
ทิสโก้ยังมีมุมมองที่เป็นบวกต่อการเติบโตของเศรษฐกิจยุโรป ซึ่งแม้จะโดนผลกระทบจากการชะลอตัวของเศรษฐกิจโลก แต่การบริโภคในประเทศซึ่งได้รับแรงกระตุ้นจากมาตรการผ่อนคลายทางเศรษฐกิจ ยังคงเป็นแรงขับเคลื่อนการเติบโตที่สำคัญของยุโรป โดยปัจจัยสำคัญที่ส่งผลดีต่อเศรษฐกิจยุโรปในปีนี้ ประกอบด้วยราคาน้ำมันที่ยังอยู่ในระดับต่ำ ซึ่งจะช่วยเพิ่มความสามารถในการใช้จ่ายของผู้บริโภค เช่นเดียวกับมาตรการผ่อนคลายทางการเงินของธนาคารกลางยุโรป (ECB) นอกจากนี้ ค่าเงินยูโรที่ยังคงอ่อนตัวเมื่อเทียบกับดอลล่าร์สหรัฐฯ จากทิศทางนโยบายการเงินที่สวนทางกัน ก็เป็นปัจจัยบวกต่อการส่งออกของยุโรป
จากปัจจัยทั้งหมด ทิสโก้จึงยังคงมีมุมมองว่าตลาดหุ้นยุโรปมีความน่าสนใจ โดยเฉพาะตลาดหุ้นเยอรมนี ซึ่งเชื่อว่าเศรษฐกิจเยอรมนีในปีนี้ จะยังขยายตัวต่อเนื่องจากหลายปัจจัยหนุน ทั้งการบริโภคในประเทศ อัตราว่างงานต่ำ ค่าจ้างแรงงานเพิ่ม และงบประมาณเพิ่มเติมจากภาครัฐกรณีผู้อพยพ รวมถึงมาตรการรักษาความปลอดภัยจากภัยก่อการร้าย และที่สำคัญตลาดหุ้นเยอรมันยังมี P/E ต่ำสุดในกลุ่มยุโรป และผลการดำเนินงานของบริษัทจดทะเบียนเยอรมันจะได้ประโยชน์จากค่าเงินยูโรที่ยังคงทิศทางอ่อนค่าตามนโยบายของ ECB นอกจากนี้ ตลาดหุ้นเยอรมนียังมีสัดส่วนหุ้นในกลุ่มพลังงานต่ำ จึงได้รับผลกระทบไม่มากจากราคาน้ำมันที่ปรับตัวลดลง จึงแนะนำเป็นโอกาสเพิ่มสัดส่วนการลงทุน (overweight) ในช่วงจังหวะหุ้นปรับฐาน คาดเป้าหมายดัชนีหุ้นเยอรมนี (DAX) มีโอกาสแตะระดับ 12,000 จุด โดยมี upside อีกมากพอสมควร
ทั้งนี้ “กองทุนเปิด ทิสโก้ เยอรมัน อิควิตี้ ทริกเกอร์ 8%#6” จะเน้นลงทุนในบริษัทชั้นนำของโลกที่จดทะเบียนในตลาดหุ้นเยอรมนี (DAX) อาทิ Bayer, Daimler, Siemens, Allianz, SAP, Deutsche Bank และ Volkswagen ผ่านกองทุนหลักคือ db x-trackers DAX UCITS ETF (DR) ซึ่งมีวัตถุประสงค์เพื่อสร้างผลตอบแทนของกองทุนให้ใกล้เคียงกับผลตอบแทนของดัชนีตลาดหลักทรัพย์เยอรมัน (DAX) มีมูลค่าโครงการ 1,000 ล้านบาท มูลค่าจองซื้อขั้นต่ำ 5,000 บาท เนื่องจากกองทุนดังกล่าวเป็นกองทุนที่ลงทุนในต่างประเทศและไม่ได้ป้องกันความเสี่ยงอัตราแลกเปลี่ยนทั้งจำนวน ผู้ลงทุนจึงอาจจะขาดทุนหรือได้รับกำไรจากอัตราแลกเปลี่ยนหรือได้รับเงินคืนต่ำกว่าเงินลงทุนเริ่มแรกได้